ตลาดหุ้นเอเชียทะยานขึ้นเช้านี้ ขณะนักลงทุนจับตาผลประชุมแบงก์ชาติญี่ปุ่น
ตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากการทะยานขึ้นของหุ้นกลุ่มพลังงาน ขณะเดียวกันนักลงทุนกำลังจับตาธนาคารกลางญี่ปุ่นประชุมนโยบายการเงินวันสุดท้ายและแถลงมติการประชุมในวันนี้
19 มิ.ย. 2558

สำนักข่าวอินโฟเควสท์ รายงานตลาดหุ้นเอเชียปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากการทะยานขึ้นของหุ้นกลุ่มพลังงาน ขณะเดียวกันนักลงทุนกำลังจับตาธนาคารกลางญี่ปุ่นประชุมนโยบายการเงินวันสุดท้ายและแถลงมติการประชุมในวันนี้
ดัชนี MSCI Asia Pacific เพิ่มขึ้น 0.3% แตะ 146.91 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,152.41 จุด เพิ่มขึ้น 161.59 จุด, ดัชนี SSE Composite ตลาดหุ้นจีนเปิดวันนี้ที่ 4,689.93 จุด ลดลง 95.43 จุด, ดัชนี HSI ตลาดหุ้นฮ่องกงเปิดวันนี้ที่ 26,885.73 จุด เพิ่มขึ้น 191.07 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,056.54 จุด เพิ่มขึ้น 14.66 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,319.96 จุด เพิ่มขึ้น 19.54 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,718.71 จุด เพิ่มขึ้น 0.59 จุด ส่วนตลาดหุ้นไต้หวันปิดทำการในวันนี้
นอกจากนี้ ตลาดหุ้นเอเชียยังได้รับแรงบวกจากการปิดบวกของตลาดหุ้นนิวยอร์กเมื่อคืนนี้ ขานรับถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่ระบุว่า เฟดจะยังคงจุดยืนด้านนโยบายการเงินแบบผ่อนคลาย แม้ว่าจะมีการปรับขึ้นอัตราดอกเบี้ยในวันข้างหน้าก็ตาม นอกจากนี้ ตลาดยังได้รับแรงหนุนจากข้อมูลเศรษฐกิจที่สดใสของสหรัฐ รวมถึงจำนวนคนว่างงานรายสัปดาห์ที่ปรับตัวลดลงมากกว่าที่คาดการณ์ไว้